Broj: 711-I-1148-M-71/21-02-8

Zagreb, 25. lipnja 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Davorina Ivanjeka, kao zamjenika predsjednice Povjerenstva te Tončice Božić, Aleksandre Jozić-Ileković i Tatijane Vučetić, kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Roberta Francema, zamjenika gradonačelnika Grada Đakova do 21. lipnja 2021.g., za davanjem mišljenja Povjerenstva,** na 132. sjednici, održanoj 25. lipnja 2021.g., daje sljedeće

**MIŠLJENJE**

1. **Sukladno odredbama ZSSI-a, nema zapreke da dužnosnik Robert Francem, zamjenik gradonačelnika Grada Đakova do 21. lipnja 2021.g., u razdoblju od godine dana nakon prestanka obnašanja dužnosti, stupi u radni odnos u navedenoj jedinici lokalne samouprave, pod uvjetom da je prethodno proveden javni natječaj sukladno Zakonu o službenicima i namještenicima u lokalnoj i područnoj (regionalnoj) samoupravi („Narodne novine“ broj 86/08., 61/11., 04/18. i 112/19.).**
2. **Povjerenstvo upućuje dužnosnika Roberta Francema da u slučaju namjere da u razdoblju od godine dana nakon prestanka obnašanja dužnosti zamjenika gradonačelnika Grada Đakova, stupi u radni odnos u ustanovi ili trgovačkom društvu čiji osnivač je Grad Đakovo, zatraži mišljenje Povjerenstva uz navođenje konkretne pravne osobe u kojoj se planira zaposliti.**

Obrazloženje

Zahtjev za davanjem mišljenja Povjerenstva podnio je dužnosnik Robert Francem, zamjenik gradonačelnika Grada Đakova do 21. lipnja 2021.g. U knjigama ulazne pošte zahtjev je zaprimljen pod poslovnim brojem: 711-U-2739-M-71/21-01-1 dana 23. rujna 2021.g., povodom kojeg je otvoren predmet broj M-71/21.

Člankom 3. stavkom 1. podstavkom 39. ZSSI-a propisano je da su gradonačelnici i njihovi zamjenici dužnosnici u smislu odredbi navedenoga Zakona. Uvidom u Registar dužnosnika koji ustrojava i vodi Povjerenstvo utvrđeno je da je Robert Francem obnašao dužnost zamjenika gradonačelnika Grada Đakova do 21. lipnja 2021.g. te je stoga, povodom obnašanja navedene dužnosti, obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu za davanjem mišljenja dužnosnik navodi da se obraća Povjerenstvu vezano za mogućnost imenovanja, izbora ili sklapanje ugovora o stupanju u radni odnos s Gradom Đakovom kao jedinicom lokalne samouprave u kojoj je obnašao dužnost zamjenika gradonačelnika. Dužnosnik se nadalje poziva na odredbu članka 20. stavka 1. ZSSI-a te postavlja pitanje odnosi li se zabrana propisana navedenom odredbom samo na zapošljavanje u pravim osobama koje su stupale u poslovne odnose sa Gradom Đakovo za vrijeme njegovog mandata ili se odnosi i na zapošljavanje u samom Gradu. Dužnosnik također traži mišljenje odnosi li se ograničenje iz članka 20. stavka 1. ZSSI-a na zapošljavanje u ustanovama i trgovačkim društvima u vlasništvu Grada Đakova.

Člankom 20. stavkom 1. ZSSI-a propisano je da dužnosnik u roku od jedne godine nakon prestanka obnašanja dužnosti ne smije prihvatiti imenovanje ili izbor ili sklopiti ugovor kojim stupa u radni odnos kod pravne osobe koja je za vrijeme obnašanja mandata dužnosnika bila u poslovnom odnosu ili kad u trenutku imenovanja, izbora ili sklapanja ugovora iz svih okolnosti konkretnog slučaja jasno proizlazi da namjerava stupiti u poslovni odnos s tijelom u kojem je obnašao dužnost. Stavkom 4. istoga članka propisano je da u slučaju iz stavka 1. toga članka Povjerenstvo može dužnosniku dati suglasnost na imenovanje, izbor ili sklapanje ugovora ukoliko iz okolnosti konkretnog slučaja proizlazi da ne postoji sukob interesa.

Člankom 8. Zakona o službenicima i namještenicima u lokalnoj i područnoj (regionalnoj) samoupravi propisano je da se postupak prijma u službu može provesti samo u skladu s planom prijma u službu utvrđenim u skladu s odredbama toga Zakona, osim u Zakonom propisanim slučaju potrebe prijma u službu na određeno vrijeme i popune radnog mjesta koje je ostalo upražnjeno nakon donošenja plana za tekuću godinu. Člankom 17. do 20. istog Zakona propisano je da se u službu prima putem javnog natječaja koji se obvezno objavljuje u „Narodnim novinama“, a može se objaviti i u dnevnom ili tjednom tisku. Natječaj raspisuje pročelnik upravnog tijela, a natječaj za imenovanje pročelnika upravnog tijela raspisuje općinski načelnik, gradonačelnika, odnosno župan. Za popunjavanje radnog mjesta moraju biti osigurana sredstva u proračunu jedinice lokalne samouprave. Natječaj provodi povjerenstvo koje imenuje pročelnik upravnog tijela, a natječaj za imenovanje pročelnika upravnog tijela provodi povjerenstvo koje imenuje općinski načelnik, gradonačelnik, odnosno župan.

Povjerenstvo obrazlaže da se zabrana zapošljavanja nakon prestanka obnašanja javne dužnosti, propisana člankom 20. stavkom 1. ZSSI-a, odnosi na stupanje u radni odnos u pravnoj osobi koja je za vrijeme dužnosnikovog mandata bila u poslovnom odnosu s tijelom javne vlasti u kojem je dužnosnik obnašao dužnost. Navedenom odredbom, međutim, dužnosnicima nije zabranjeno zasnivanje radnog odnosa u samom tijelu javne vlasti u kojem su obnašali dužnost te stoga, sukladno odredbama ZSSI-a, nema zapreke da se dužnosnik Robert Francem, u razdoblju od godine dana nakon prestanka mandata, zaposli u Gradu Đakovu u kojem je obnašao dužnost zamjenika gradonačelnika. Pritom je Grad Đakovo obvezan postupati sukladno odredbama Zakona o službenicima i namještenicima u lokalnoj i područnoj (regionalnoj) samoupravi kojim je propisana obveza provođenja javnog natječaja za prijam u službu kojeg provodi povjerenstvo posebno imenovanu za tu svrhu.

Za davanje mišljenja o stupanju u radni odnos u ustanovama i trgovačkim društvima čiji osnivač je Grad Đakovo, u razdoblju od godine dana nakon prestanka mandata, potrebno je prethodno u svakom pojedinom slučaju utvrditi je li Grad Đakovo, za vrijeme mandata dužnosnika Roberta Francema, stupao u poslovne odnose s pravnom osobom u kojoj se dužnosnik namjereva zaposliti. Povjerenstvo stoga upućuje dužnosnika da prije stupanja u radni odnos u navedenim pravnim osobama, zatraži mišljenje Povjerenstva uz navođenje konkretne pravne osobe u kojoj se planira zaposliti.

Slijedom svega navedenog, Povjerenstvo je donijelo mišljenje kao u izreci.

ZAMJENIK PREDSJEDNICE POVJERENSTVA

Davorin Ivanjek, dipl. iur.

**Dostaviti:**

1. Dužnosnik Robert Francem, osobna dostava
2. Objava na internetskoj stranici Povjerenstva
3. Pismohrana